SKRIFTLIG FORESPØRGSEL E-2422/01

af Michiel van Hulten (PSE) og Ieke van den Burg (PSE) til Kommissionen

(4. september 2001)

Om: Gennemførelse af ESF i Nederlandene 1994-1996

Den 20. juli 2001 informerede generaldirektør Quintin den nederlandske regering skriftligt om gennemførelsen af den procedure, der er fastsat i artikel 24 i Rådets forordning (EØF) nr. 4253/88(1) af 19. december 1988 vedrørende gennemførelsen i Nederlandene af projekter under Den Europæiske Socialfond i årene 1994-1996.

1. Artikel 10, stk. 2, i forordning (EF) 438/2001(2) af 2. marts 2001 fastsætter, at stikprøvekontrol skal omfatte mindst 5 % af de samlede støtteberettigede udgifter og være baseret på et repræsentativt udvalg af de godkendte operationer. Rapporten fra arbejds- og socialministeriets regnskabsafdeling af 7. juni 2001, der ligger til grund for skrivelsen fra Kommissionen, er baseret på 45 projekter, der tilsammen kun repræsenterer 1,21 % af den samlede ESF-støtte til Nederlandene i tidsrummet 1994-1996. Kan Kommissionen oplyse, hvorfor den nøjes med en stikprøve, der under alle omstændigheder i sit omfang ikke opfylder de kriterier, der er foreskrevet med fællesskabslovgivningen?

2. Under punkt 4.1. i sin rapport skriver regnskabsafdelingen, at det ikke er muligt at foretage en statistisk forsvarlig beregning over det samlede beløb i ESF-støtte, der i årene 1994-1996 må betegnes som berettiget eller uberettiget/tvivlsom på grundlag af vores undersøgelser, som med henblik herpå er for begrænset i omfang i forhold til det store antal fejl og spredningen heraf. I sin skrivelse anfører generaldirektør Quintin imidlertid, at Kommissionen konstaterer, at de rapporterede fejl vedrører en vilkårlig stikprøve. De fastslåede uregelmæssigheder og usikkerheder havde derfor karakter af et system. Er Kommissionen virkelig af den opfattelse, at der kan konstateres et system i uregelmæssigheder og usikkerheder alene på grundlag af en vilkårlig stikprøve, uden at der tages hensyn til denne stikprøves omfang?

(1) EFT L 374 af 31.12.1988, s. 1.

(2) EFT L 63 af 3.3.2001, s. 21.

Svar afgivet på Kommissionens vegne af Anna Diamantopoulou

(17. oktober 2001)

1. Forordning (EF) nr. 438/2001 af 2. marts 2001(1) finder ikke anvendelse på programmeringsperioden 1994-1999. Men allerede i de bestemmelser, som var gældende på daværende tidspunkt, var der et krav om, at medlemsstaterne skulle tage de nødvendige skridt for regelmæssigt at kontrollere, at aktioner, der finansieres af Fællesskabet, blev gennemført korrekt.

For at få repræsentative tal har Kommissionen altid krævet en stikprøve, der dækker mindst 5 % af de samlede udgifter og af det samlede antal projekter, dvs. ca. 200 projekter. De nederlandske myndigheder har imidlertid fastholdt et udvalg på 45 projekter for senere på grundlag af resultaterne fra denne kontrol at kunne beslutte, om og i hvilken udstrækning det vil være nødvendigt med en yderligere indsats.

Dette udvalg af projekter blev herefter kontrolleret af den interne revisionsafdeling i social- og arbejdsministeriet. I ministeriets efterfølgende rapport anbefaler denne afdeling, at der ikke bør gennemføres en yderligere undersøgelse af tidsrummet 1994-1996 i betragtning af de uforholdsmæssigt store ressourcer, det ville kræve, hvis man ville kontrollere et større udvalg. Derimod anbefaler afdelingen, at de resultater, man var nået frem til i forbindelse med denne kontrol, dvs. resultaterne på grundlag af dette udvalg på 45 projekter, skulle bruges for at nå frem til en aftale med Kommissionen om det beløb, der skulle tilbagebetales. Kommissionen ved ikke, om de nederlandske myndigheder har godkendt denne henstilling. Det skal imidlertid bemærkes, at disse myndigheder ikke har fremsendt nogen oplysninger til Kommissionen ud over den ovennævnte rapport om kontrollen.

2. Kommissionen henviste i sit brev af 20. juli 2001 klart til en stikprøve af projekter og ikke til et vilkårligt udvalg.

Som nævnt tidligere har Kommissionen altid understreget betydningen af, at der arbejdes med et udvalg på ca. 200 projekter i perioden 1994-1996. I betragtning af konklusionerne fra den førnævnte revisionsrapport baserede Kommissionen imidlertid sin aktion på de foreliggende oplysninger.

(1) Kommissionens forordning (EF) nr. 438/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår forvaltnings- og kontrolsystemerne for strukturfondenes interventioner.